ประชาชนให้ความสนใจเที่ยวงาน อุ่นไอรัก คลายความหนาว สายน้ำแห่งรัตนโกสินทร์ เป็นจำนวนมาก
ประชาชนให้ความสนใจเที่ยวงาน อุ่นไอรัก คลายความหนาว สายน้ำแห่งรัตนโกสินทร์ เป็นจำนวนมากเข้าสู่สัปดาห์สุดท้ายของการจัดงาน อุ่นไอรัก คลายความหนาว สายน้ำแห่งรัตนโกสินทร์ ณ พระลานพระราชวังดุสิตและสนามเสือป่าแล้ว โดยค่ำคืนที่ผ่านมาในงานยังคงคึกคักเช่นเคย เพราะมีประชาชนจากทั่วทุกสารทิศ รวมถึงชาวต่างชาติให้ความสนใจมาเที่ยวชมงานเป็นจำนวนมาก ส่วนใหญ่ร่วมแต่งกายด้วยชุดไทยย้อนยุค ผ้าไทยในรูปแบบต่างๆ พร้อมทั้งถ่ายภาพเก็บความประทับใจกับมุมสวยต่างๆ ภายในงาน เช่น บริเวณพระที่นั่งไอศวรรย์ทิพยอาสน์ เรือพระที่นั่งจำลองทั้ง 4 ลำ รวมทั้งดอกไม้นานาพันธุ์หลากสีสัน พร้อมทั้งเยี่ยมชมนิทรรศการพระมหากรุณาธิคุณต่อสายน้ำ นิทรรศการรัชกาลที่ 10 ร้านค้าจิตอาสา 904 และยังร่วมกิจกรรมมัจฉาพาโชคชิงรางวัลด้วย โดยนางวัชรา พิชยสิริ เป็นหนึ่งในประชาชนที่แต่งกายชุดไทย กล่าวถึงความตั้งใจมาเที่ยวชมงานนี้ เพราะชอบและอยากจะร่วมอนุรักษ์สืบสานวัฒนธรรมไทยไว้ให้ลูกหลานสืบทอดต่อไป เช่นเดียวกับนางชลดา สวนศรี และนางสาวเจนจิรา ภูเมฆ ที่มาเที่ยวในงานด้วยกัน และกำลังเดินถ่ายภาพอย่างสนุกสนาน กล่าวว่า ชอบการจัดงานนี้อย่างมาก และเป็นครั้งที่สองที่เดินทางมา ซึ่งอยากให้มีการจัดงานอีก เพื่อรักษาความเป็นไทยที่สวยงามให้คงอยู่ต่อไปส่วนอีกหนึ่งจุดที่ได้รับความสนใจจากประชาชน ไม่แพ้จุดถ่ายรูปสวยงามต่างๆ ในงาน ก็คงเป็นเวทีกิจกรรมสร้างความบันเทิงบริเวณสนามเสือป่า ที่ค่ำคืนวันที่ 17 มกราคมที่ผ่านมา มีกิจกรรมบนเวทีและการฉายภาพยนต์เป็นวันสุดท้าย  การแสดงมหกรรมดนตรีไทย โดยกรมส่งเสริมวัฒนธรรมและการฉายภาพยนตร์เรื่องโหมโรง ซึ่งมีประชาชนเข้ารับชมเป็นจำนวนมาก ประชาชนที่สนใจเที่ยวงาน อุ่นไอรัก คลายความหนาว สายน้ำแห่งรัตนโกสินทร์ ยังสามารถมาเที่ยวงานได้จนถึงวันที่ 19 มกราคมนี้